b'\n_START_ARTICLE_\nMagnesium\n_START_SECTION_\nEsiintyminen\n_START_PARAGRAPH_\nMagnesium on kahdeksanneksi yleisin alkuaine maankuoressa. Sit\xc3\xa4 ei esiinny luonnossa vapaana alkuaineena vaan ainoastaan yhdistein\xc3\xa4, jotka yleens\xc3\xa4 ovat ioniyhdisteit\xc3\xa4. Ioneina magnesiumia on paljon my\xc3\xb6s meriveteen liuenneena, etup\xc3\xa4\xc3\xa4ss\xc3\xa4 sulfaattina ja kloridina. Magnesiumia on my\xc3\xb6s useissa mineraaleissa, erityisesti dolomiitissa (sekakarbonaatti CaCO\xe2\x82\x83\xc2\xb7MgCO\xe2\x82\x83) ja magnesiitissa (MgCO\xe2\x82\x83). Asbesti sek\xc3\xa4 talkki ovat my\xc3\xb6s magnesiumin yhdisteit\xc3\xa4. _NEWLINE_Maankuoressa magnesiumia on 23,3\xc2\xa0kg/t ja merivedess\xc3\xa4 1,35\xc2\xa0kg/m\xc2\xb3. Magnesiumin merkitt\xc3\xa4vimm\xc3\xa4t esiintymisalueet ovat Ukraina, Kiina, Pohjois-Korea, Ven\xc3\xa4j\xc3\xa4 ja Australia.\n_START_SECTION_\nOminaisuudet\n_START_PARAGRAPH_\nMagnesium on pehme\xc3\xa4 ja yleisess\xc3\xa4 k\xc3\xa4yt\xc3\xb6ss\xc3\xa4 olevista metalleista kevyin. Magnesium painaa 30 prosenttia v\xc3\xa4hemm\xc3\xa4n kuin alumiini ja vain nelj\xc3\xa4nneksen ter\xc3\xa4ksest\xc3\xa4. Magnesium on kemiallisesti aktiivinen \xe2\x80\x93 se reagoi helposti heikkojenkin happojen, jopa veden, muttei fluorivetyhappojen eik\xc3\xa4 em\xc3\xa4sten kanssa. Reaktio viile\xc3\xa4n veden kanssa on eritt\xc3\xa4in hidas, mutta kiehuvassa vedess\xc3\xa4 se tapahtuu nopeasti. Ilmassa magnesium peittyy oksidikerroksella. Sen elektronegatiivisuus on 1,31 ja ensimm\xc3\xa4inen ionisoitumisenergia 736 kJ/mol. _NEWLINE_Yhdistein\xc3\xa4 magnesiumia on yhteytt\xc3\xa4misen kannalta t\xc3\xa4rke\xc3\xa4ss\xc3\xa4 klorofylliss\xc3\xa4, ja se on t\xc3\xa4rke\xc3\xa4 my\xc3\xb6s ihmisen elintoiminnoille. Magnesium toimii er\xc3\xa4iden entsyymien aktivaattorina fotosynteesiss\xc3\xa4, soluhengityksess\xc3\xa4 ja nukleiinihappojen valmistuksessa. Magnesiumia tarvitaan erityisesti syd\xc3\xa4n- ja verenkiertoelimist\xc3\xb6ss\xc3\xa4 ja se edist\xc3\xa4\xc3\xa4 A- ja E-vitamiinien sek\xc3\xa4 muiden mineraalien ja hivenaineiden hyv\xc3\xa4ksik\xc3\xa4ytt\xc3\xb6\xc3\xa4. Magnesiumin on havaittu olevan keskeisess\xc3\xa4 roolissa ihmisen vuorokausirytmin s\xc3\xa4\xc3\xa4telij\xc3\xa4n\xc3\xa4, sill\xc3\xa4 solujen magnesiumpitoisuus vaihtelee vuorokaudenajan mukaan. Magnesiumin m\xc3\xa4\xc3\xa4r\xc3\xa4 solussa vaikuttaa my\xc3\xb6s siihen, miten tehokkaasti solu pystyy polttamaan saamaansa ravintoa energiaksi.\n_START_SECTION_\nMetallina\n_START_PARAGRAPH_\nMagnesiumia k\xc3\xa4ytet\xc3\xa4\xc3\xa4n pelkistimen\xc3\xa4 valmistettaessa muita metalleja (titaani, zirkonium, hafnium, beryllium). Lis\xc3\xa4ksi se on ainesosana monissa metalliseoksissa kuten duralumiinissa, magnaliumissa ja elektronissa. Magnesium kest\xc3\xa4\xc3\xa4 korroosiota hyvin bensiiniss\xc3\xa4 ja monissa \xc3\xb6ljyiss\xc3\xa4, mutta ei kloridipitoisissa liuoksissa eik\xc3\xa4 mineraalihapoissa. My\xc3\xb6s magnesium\xc2\xadseosten korroosionkesto on heikko, joten ne on suojattava pinnoitteella. Muiden metallien rinnalla magnesiummetallit toimivat anodeina._NEWLINE_Seostamalla magnesiumin sekaan muita metalleja saadaan parannettua sen lujuusominaisuuksia. Hyvin magnesiumpitoisissa metalliseoksissa yhdistyv\xc3\xa4t lujuus ja keveys, ja siksi ne ovat t\xc3\xa4rkeit\xc3\xa4 esimerkiksi lentokoneteollisuudessa sek\xc3\xa4 monissa instrumenteissa. Magnesiumia on k\xc3\xa4ytetty keveytt\xc3\xa4 ja lujuutta vaativissa rakenteissa, kuten etenkin 1950-luvun j\xc3\xa4lkeen nopeissa sotilaslentokoneissa ja ohjuksissa. _NEWLINE_Seostamalla magnesiumiin piikarbidia on tutkimuksissa saatu aikaan metallinanokomposiitiksi kutsuttavaa seosta, jonka lujuus, j\xc3\xa4ykkyys, plastisuus ja l\xc3\xa4mm\xc3\xb6nkest\xc3\xa4vyys ovat huomattavasti parantuneet._NEWLINE_Valokuvauksen alkuaikoina magnesiumia k\xc3\xa4ytettiin salamavalona, sill\xc3\xa4 nopeasti palaessaan se tuottaa hetkellisesti suuren valotehon. Samasta syyst\xc3\xa4 sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s ilotulitusv\xc3\xa4lineiss\xc3\xa4.\n_START_SECTION_\nYhdistein\xc3\xa4\n_START_PARAGRAPH_\nMagnesiumin yhdisteist\xc3\xa4 t\xc3\xa4rkeimpi\xc3\xa4 ovat sulfaatit, oksidit ja karbonaatit. Kidevedellisist\xc3\xa4 magnesium- ja kalsiumkarbonaateista muodostuvaa dolomiittia k\xc3\xa4ytet\xc3\xa4\xc3\xa4n jossain m\xc3\xa4\xc3\xa4rin ainakin maataloudessa maanparannusaineena. Kidevedellist\xc3\xa4 magnesiumsulfaattia, magnesiumoksidin vesilietett\xc3\xa4 ja magnesiumhydroksidia k\xc3\xa4ytet\xc3\xa4\xc3\xa4n l\xc3\xa4\xc3\xa4keaineina. _NEWLINE_Monet lannoitteet sis\xc3\xa4lt\xc3\xa4v\xc3\xa4t magnesiumia, sill\xc3\xa4 se on t\xc3\xa4rke\xc3\xa4 kasviravinne. Magnesiumin puute n\xc3\xa4kyy v\xc3\xa4rin v\xc3\xa4henemisen\xc3\xa4 kasvin lehtisuonten v\xc3\xa4leiss\xc3\xa4._NEWLINE_El\xc3\xa4inl\xc3\xa4\xc3\xa4kinn\xc3\xa4ss\xc3\xa4 magnesiumilla on suuri merkitys. Sen puute aiheuttaa karjalle ja hevosille laidunhalvausta.\n_START_SECTION_\nUrheilu ja krampit\n_START_PARAGRAPH_\nMoni k\xc3\xa4ytt\xc3\xa4\xc3\xa4 magnesiumia est\xc3\xa4\xc3\xa4kseen suonenvetoja, mutta tutkimusten mukaan se on hy\xc3\xb6dyt\xc3\xb6nt\xc3\xa4. Tosin urheilijoiden kramppeja on tutkittu vasta hyvin v\xc3\xa4h\xc3\xa4n. Kramppaavan lihaksen venyttely ennalta tai krampin aikana on paras apu. Terve ihminen ei lis\xc3\xa4magnesiumia tarvitse muutenkaan.\n_START_SECTION_\nSaanti\n_START_PARAGRAPH_\nTerveell\xc3\xa4 ihmisell\xc3\xa4 ei l\xc3\xa4hes koskaan ole magnesiumin puutostilaa, vaan se yleens\xc3\xa4 vaatii vaikean keliakian tai muun suoliston imeytymish\xc3\xa4iri\xc3\xb6n. 85-88\xc2\xa0% suomalaisista saa magnesiumia suositusten mukaisesti._NEWLINE_Valtion ravitsemusneuvottelukunnan suositus naisilla on keskim\xc3\xa4\xc3\xa4rin noin 280\xc2\xa0mg/vrk, miehill\xc3\xa4 350\xc2\xa0mg/vrk. Lapsilla tarve on pienempi ja riippuu i\xc3\xa4st\xc3\xa4.  Ty\xc3\xb6ik\xc3\xa4iset suomalaiset saavat magnesiumia keskim\xc3\xa4\xc3\xa4rin noin 340\xc2\xa0mg/vrk (naiset) ja 428\xc2\xa0mg/vrk (miehet), nuoret enemm\xc3\xa4n kuin vanhat. P\xc3\xa4hkin\xc3\xb6iss\xc3\xa4 ja soijassa on erityisen runsaasti magnesiumia. Magnesiumia on runsaasti my\xc3\xb6s muissa pavuissa, kaurassa ja muissa kokojyv\xc3\xa4viljoissa sek\xc3\xa4 banaanissa._NEWLINE_Runsas kalkin, fosforin, sinkin ja valkuaisaineiden (proteiinin) ja kasvisten fytaattien, el\xc3\xa4inrasvan ja kuitujen saanti v\xc3\xa4hent\xc3\xa4\xc3\xa4 magnesiumin imeytymist\xc3\xa4 ja hyv\xc3\xa4ksik\xc3\xa4ytt\xc3\xb6\xc3\xa4. Kalkkia ja magnesiumia ei suositella siksi otettavaksi yht\xc3\xa4 aikaa. Toisaalta runsas ylim\xc3\xa4\xc3\xa4r\xc3\xa4isen magnesiumin saanti h\xc3\xa4iritsee muiden hivenaineiden imeytymist\xc3\xa4. Siksi ravinnelisien runsasta ja pitk\xc3\xa4aikaista k\xc3\xa4ytt\xc3\xb6\xc3\xa4 ei suositella.\n_START_SECTION_\nPuutos\n_START_PARAGRAPH_\nMagnesiumin puutosta voi ilmet\xc3\xa4 esimerkiksi suoliston imeytymish\xc3\xa4iri\xc3\xb6iden, kuten vaikean keliakian, yhteydess\xc3\xa4 tai niill\xc3\xa4 diabeetikolla, joiden virtsaneritys on runsasta. Magnesiumin puutetta elimist\xc3\xb6ss\xc3\xa4 mitataan helpoiten ja yleisimmin verikokeella. On olemassa kuitenkin viitteit\xc3\xa4, ett\xc3\xa4 verikoe ei aina antaisi luotettavaa kuvaa mahdollisen puutoksen esiintymisest\xc3\xa4. Verikokeella diagnosoinnin ongelmana on se, ett\xc3\xa4 vain noin 1\xc2\xa0% elimist\xc3\xb6n magnesiumista on verenkierrossa, 60\xc2\xa0% ollessa luissa, 20\xc2\xa0% lihaksissa ja 19\xc2\xa0% muissa pehmytkudoksissa. T\xc3\xa4m\xc3\xa4n lis\xc3\xa4ksi keho pystyy siirt\xc3\xa4m\xc3\xa4\xc3\xa4n puutoksen aikana magnesiumia soluista verenkiertoon, joka voi est\xc3\xa4\xc3\xa4 puutteen havaitsemisen pelk\xc3\xa4ll\xc3\xa4 verikokeella._NEWLINE_Edell\xc3\xa4 mainittujen seikkojen takia mm. tieteellisiss\xc3\xa4 tutkimuksissa mitataan usein veren punasolujen magnesiumpitoisuus, sill\xc3\xa4 se antaa paremman kuvan magnesiumin pitoisuuksista solujen sis\xc3\xa4ll\xc3\xa4. Sek\xc3\xa4\xc3\xa4n ei kuitenkaan ole aina luotettava mittari, sill\xc3\xa4 tutkimuksissa on havaittu magnesiumin puutosta my\xc3\xb6skin normaalit magnesiumin veren punasoluarvot omaavilla koehenkil\xc3\xb6ill\xc3\xa4. _NEWLINE_Puutosta voidaan etsi\xc3\xa4 my\xc3\xb6skin muilla keinoin, mm. hiuksista ja hampaista, virtsan\xc3\xa4ytteest\xc3\xa4, lihasten solun\xc3\xa4ytteist\xc3\xa4 sek\xc3\xa4 magnesiumin ioneja l\xc3\xb6yt\xc3\xa4vill\xc3\xa4 elektrodeilla. Selv\xc3\xa4\xc3\xa4 ei kuitenkaan ole, mik\xc3\xa4 n\xc3\xa4ist\xc3\xa4 testeist\xc3\xa4 olisi kaikkein luotettavin, sill\xc3\xa4 niiss\xc3\xa4 kaikissa on omat sokeat kohtansa, jotka tekev\xc3\xa4t puutoksen havainnoimisesta varmasti hyvin haastavaa.'